CHO ตุน Backlog แน่น 1.3 พันลบ. ทยอยรับรู้ถึงปี 64 พร้อมลุยประมูลงานภาครัฐ-เอกชน
CHO ตุน Backlog แน่น 1.3 พันลบ. ทยอยรับรู้ถึงปี 64 พร้อมลุยประมูลงานภาครัฐ-เอกชน
CHO ตุน Backlog แน่น 1.3 พันลบ. ทยอยรับรู้ถึงปี 64 พร้อมลุยประมูลงานภาครัฐ-เอกชน
28 ส.ค. 2563

นายสุรเดช ทวีแสงสกุลไทย กรรมการผู้จัดการใหญ่ และประธานเจ้าหน้าที่บริหาร บริษัท ช ทวี จำกัด (มหาชน) หรือ CHO เปิดเผยว่า แม้ภาพรวมธุรกิจของบริษัทฯ ในช่วงครึ่งแรกของปีจะเติบโตชะลอตัวเมื่อเทียบกับช่วงเดียวกันของปีก่อน เนื่องจากลูกค้าของบริษัทฯ ได้รับผลกระทบจากการแพร่ระบาดของไวรัสโควิด-19 ทำให้มีการชะลอการลงทุน โดยเฉพาะลูกค้าในกลุ่มสายการบินทั้งในประเทศและต่างประเทศ ซึ่งทำให้แนวโน้มรายได้รวมของบริษัทฯในปีนี้อาจจะไม่เติบโต จากเดิมที่ตั้งเป้าโต 10% เมื่อเทียบกับปีที่ผ่านมามีรายได้ 1,609.21 ล้านบาท
“แม้ภาพรวมธุรกิจในปีนี้จะไม่เติบโต เนื่องจากลูกค้าชะลอการลงทุน แต่เรายังคงมี Backlog มูลค่า 1,328.07 ล้านบาท ซึ่ง Backlog ทั้งหมด ซึ่งจะทยอยรับรู้รายได้ภายในปี 2563 จำนวน 263.28 ล้านบาท ส่วนที่เหลือ 1,064.79 ล้านบาท จะทยอยรับรู้ในปี 2564” นายสุรเดช กล่าว
นอกจากนี้ บริษัทฯ ยังคงมีรายได้ประจำ (Recurring Income) จากงานซ่อมบำรุงรถ ที่มีเข้ามาเฉลี่ย 21.7 ล้านบาท/เดือน เข้ามาช่วยเสริมสภาพคล่อง ในช่วงที่ลูกค้ายังไม่มีการขยายการลงทุนตามแผน
ทั้งนี้ ในช่วงครึ่งหลังปี 2563 บริษัทฯ เตรียมความพร้อมสายงานการผลิต ประกอบรถโดยสารไฟฟ้า EV-BUS เพื่อเข้าประมูลงานภาครัฐ-เอกชนในประเทศ โดยบริษัทฯได้เตรียมงานด้านรถบรรทุกไฟฟ้ามากว่า 3 ปีแล้ว สำหรับงานในประเทศคาดว่าจะเป็นงานโครงการให้เช่าโดยสารสาธารณะขนาดใหญ่ที่ใช้วิ่งทางไกล โดยยังเป็นรถโดยสารที่เป็นเชื้อเพลิงดีเซลอยู่ มีมูลค่างานประมาณ 1,800 ล้านบาท และอีกโครงการจะเป็นการให้เช่ารถโดยสารสาธารณะที่ใช้พลังงานไฟฟ้า 100% หรือ EV-BUS จำนวน 800 คัน มูลค่าโครงการประมาณ 13,000 ล้านบาท
นอกจากนี้ ยังอยู่ระหว่างรอสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) อนุญาตให้เสนอขายหุ้นกู้ จำนวน 500 ล้านบาท โดยเป็นหุ้นกู้ที่มีอายุ 2 ปี อัตราดอกเบี้ย 7% ต่อปี จ่ายดอกเบี้ยทุก 3 เดือน เบื้องต้นคาดจะสามารถเสนอขายได้ในช่วงต้นเดือนกันยายน นี้ และมีบริษัทหลักทรัพย์ คิงห์ฟอร์ด จำกัด (มหาชน) สำนักงานใหญ่ เป็นผู้จัดจำหน่าย
ทั้งนี้ จากข้อมูลของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) พบว่า เมื่อวันที่ 25 สิงหาคม 2563 นายสุรเดช ทวีแสงสกุลไทย ซื้อหุ้น CHO จำนวน 258,800 หุ้น ที่ราคา 0.50 บาท/หุ้น และวันที่ 24 สิงหาคม 2563 ซื้อหุ้น CHO จำนวน 3,601,200  หุ้น ที่ราคา 0.48 บาท/หุ้น